Uvod

Sport i turizam su masovne društveno-ekonomske pojave koje su po mnogo čemu međusobno povezane. Njihova povezanost ogleda se kroz: faktore turizma i sporta, funkcije koje generiraju turizam i sport, te kroz njihove ekonomske učinke. Iako se sport u turizmu pojavljuje u različitim oblicima, u savremenom turizmu dominantnu ulogu ima “sport za sve” koji se u našoj terminologiji može poistovjetiti sa sportskom rekreacijom. Sportska rekreacija s brojnim sadržajima osnovna je poluga aktivnog odmora u turizmu. Nove tendencije u razvoju turizma pokazuju da promjene u turističkim trendovima zamjenjuju tradicionalne motive odmora s motivima i sadržajima aktivnog odmora.

U sportsko-rekreativnom turizmu motivisani su skoro svi turisti u izboru destinacije. To znači da ponuda sportskih aktivnosti mora predstavljati jedno od važnih obilježja turističkih destinacija. U Crnoj Gori skoro svaki grad ima više sportskih događaja. Neki od njih su: biciklistička trka ,,Putevima kralja Nikole’’, Podgorički maraton, Auto-trka ,,Lovćen’’, skokovi sa Vezirovog mosta, trka mira kroz Crnu Goru, odbojka na plaži /Ulcinj, Bečići/ tokom čitavog ljeta, plivački maratoni duž obale, domaće i međunarodne regate, razna takmičenja u vaterpolu, boćanju, košarci, rukometu, fudbalu, kik-boksu itd.

Srećna okolnost je da veliki broj oblika sportske rekreacije u turizmu ne zahtijeva značajna investiciona ulaganja (plivanje i ostali sportovi na vodi, planinarenje i alpinizam, skijanje, biciklizam, sportski lov i ribolov, pješačenje, trim staze, pa i neki ekstremni sportovi kao što su slobodno penjanje, mountbiking i dr.).

S obzirom na činjenicu da je Crna Gora prepoznala turizam kao stratešku granu privrede, mora obezbijediti uslove za bogat sportski život koji stimuliše velike posjete kako domaćih, tako i stranih turista. Turisti sve više preferiraju aktivan odmor sa puno kretanja, sportske rekreacije, uzbuđenja, razonode i sl., to znači da je pored osnovnih nužno obezbijediti mnoštvo drugih formalnih parcijalnih elemenata ponude (objekti sporta, kulture i zabave...) kako bi se privuklo što više turista.